KIRJALLINEN KYSYMYS E-2303/01

esittäjä(t): Pere Esteve (ELDR) komissiolle

(31. heinäkuuta 2001)

Aihe: Euroopan saarivirasto

Euroopan yhteisön ensimmäistä pilaria koskevissa säännöksissä määrätään, että yhteisön on luotava yhteismarkkinat, joiden avulla voidaan saavuttaa yhteisön tavoitteet kuten jäsenvaltioiden korkea kilpailukyky, taloudellisen suorituskyvyn lähentyminen, taloudellinen ja sosiaalinen yhteenkuuluvuus ja solidaarisuus.

Erillään Manner-Euroopasta olevilla saarialueilla, jotka eivät kuulu yhteisön kaikkein syrjäisimpiin alueisiin, sijaitsevien yritysten kilpailukyky on vakavassa vaarassa, koska ne joutuvat maksamaan paljon korkeampia kuljetuskustannuksia kuin yritykset, jotka sijaitsevat mantereella, ja koska saarilla ei ole rautateitä, moottoriteitä ja muita maaliikenneverkkoja. Tämä on vakava puute EU:n yhtenäismarkkinoiden muodostamalla vapaakauppa-alueella.

Yhteisön elinten eräänä tehtävänä on edistää yhtenäismarkkinoiden toimintaa toimimalla sääntelijöinä, tarjoamalla erilaisia palveluja teollisuuden aloille, jne. Euroopan saariviraston perustaminen on tarpeen ja asianmukaista, jotta voidaan kompensoida sitä, että saarialueet, jotka eivät kuulu kaikkein syrjäisimpiin alueisiin, eivät voi hyötyä vapaakauppa-alueesta. Saarivirasto voisi myös tarjota teknistä apua saarialueiden erityisongelmissa. Muistettakoon, että yli 14 miljoonaa eurooppalaista asuu saarialueilla.

Baleaareilla on ainutlaatuista kokemusta tästä aiheesta, koska siellä on toiminut jo usean vuoden ajan Imedoc niminen virallinen laitos, joka liittää yhteen läntisen Välimeren saaria, joita ovat Korsika, Sardinia, Sisilia ja Baleaarit. Lisäksi Baleaarit osallistuvat Euroopan saarialueiden konferenssiin. Matkailun takia Baleaarit tunnetaan kaikkialla Euroopassa.

Mikä on komission kanta siihen, että eräät Euroopan alueet eivät voi yhtäläisesti hyötyä sellaisista EU:n perusasioista kuin vapaat markkinat ja vapaa kilpailu? Katsooko komissio, että pitäisi perustaa Euroopan saarivirasto? Aikooko komissio tukea sen perustamista? Voisiko komissio ajatella sellaisen viraston perustamista Baleaareille?

Miten Baleaarit voisivat virallisesti asettua ehdolle Euroopan saariviraston kotipaikaksi?

Romano Prodin komission puolesta antama vastaus

(19. syyskuuta 2001)

Kysyjä on epäilemättä tietoinen siitä, että komissio on käynnistänyt Euroopan unionin saarten tilannetta kartoittavan tutkimuksen. Sen yhteydessä luodaan saarialueita koskeva tietokanta ja laaditaan puolueeton selvitys, jossa vertaillaan ja arvioidaan saariasemaan liittyviä ongelmia ja saarten erityistarpeita. Selvityksessä käsitellään myös tekijöitä, jotka voivat estää saarialueilla sijaitsevia yrityksiä saamasta täyttä hyötyä yhtenäismarkkinoista. Tarkoitus on analysoida lisäksi toimenpiteitä ja menettelytapoja, joilla jäsenvaltiot ja Euroopan unioni pyrkivät ehkäisemään saariasemasta mahdollisesti aiheutuvaa kehityksen viivästymistä. Päättäessään teettää tämän tieteellisen tutkimuksen komissio ei kuitenkaan asettanut tavoitteekseen selvittää tarvetta Euroopan saariviraston perustamiseen.

Komissio odottaa saavansa ensimmäisiä tutkimustuloksia vuoden 2002 alkupuolella. Tutkimus kestää kaiken kaikkiaan vuoden. Komissio toivoo, että keskustelu aiheesta viriää tutkimustulosten julkaisemisen jälkeen.

Komissio panee merkille kysyjän ehdotukset, joihin se ei kuitenkaan voi ottaa tässä vaiheessa kantaa, sillä nykytilanteessa on ennenaikaista tarkastella kysymyksiä Euroopan saariviraston perustamisesta ja tämän viraston sijoittamisesta Baleaareille.